Germanii și francezii nu ar apăra România și Ucraina în cazul unui atac al Rusiei, așa cum prevede Tratatul NATO/ Britanicii și americanii da – sondaj YouGov, think tank britanic

Germanii și francezii nu ar apăra România, Ucraina, Turcia în cazul unui atac al Rusiei asupra lor, iar germanii nu ar apăra nici Statele Unite, se arată într-o cercetare realizată de YouGov pentru Charles Koch Institute și RealClearPolitics. Sondajul măsoară percepția populației în legătură cu aplicarea articolului 5 din Tratatul NATO, adică principiul solidarității, „toți pentru unul”. Articolul 5 din tratatul NATO prevede ca fiecare stat al Alianței să ajute oricare alt stat membru în cazul unui atac.

În cazul în care România ar fi atacată de Rusia, 40% dintre britanici și americani ar fi de acord ca țările lor să intervină de partea României, pe când numai 32% dintre francezi și germani ar apăra România. Când au răspuns la întrebarea dacă nu ar fi mai bine ca țările lor să nu intervină pentru a apăra România, numai 24% dintre britanici și 18% dintre americani au spus că ar fi mai bine ca țările lor să nu intervină de partea României, pe când 39% dintre germani și 33% dintre francezi au răspuns că statele lor ar trebui să nu intervină.

Când au fost întrebați dacă, în cazul în care Rusia ar fi implicată într-un conflict cu unul dintre țările membre NATO, oricare ar fi acel stat, țările lor ar trebui să intervină pentru a apăra statul atacat, aproape jumătate dintre germani au spus că nu (48%), pe când dintre francezi 38% au spus nu, dintre britanici 30%, iar dintre americani numai 27%.

Majoritatea cetățenilor din principalele state membre NATO nu sunt convinși că acțiunile întreprinse de Alianță au fost eficiente, iar pentru propria apărare se sprijină pe Statele Unite, se mai arată în sondajul realizat pe eșantioane reprezentative din Statele Unite, Marea Britanie, Franța, Germania sau Turcia.

La începutul anului 2017, aproape trei sferturi dintre britanici (73%) erau de acord cu apartenența Regatului Unit la NATO. În sondajul din 2019, doar 59% își mențineau preferința. Același fenomen este vizibil și în Germania (68% în 2017, 54% în 2019), în Franța (54% în 2017, 39% în 2019), în Danemarca (80% în 2017, 70% în 2019) și în Norvegia (75% în 2017, 66% în 2019).

În rândul americanilor, 39% dintre ei consideră că NATO este mai relevant astăzi decât acum 70 de ani, pe când 36% sunt de părere că Alianța este mai puțin relevantă astăzi decât în momentul în care s-a înființat. Rezultatele din Germania și Marea Britanie sunt similare cu cele din Statele Unite, pe când 51% dintre francezi și 53% dintre turci consideră că NATO nu mai este relevant astăzi.

Ce se mai arată în studiul realizat de YouGov:

Majoritatea celor intervievați din Germania, Franța și Marea Britanie sunt de părere că alianța militară cu Statele Unite este un lucru bun

Întrebați dacă în cazul în care statele lor ar fi atacate, ar fi un lucru bun ca Statele Unite să intervină în apărarea lor, cei mai mulți francezi, germani și britanici au răspuns că da

Dar dacă Statele Unite ar fi atacate, doar 27% dintre germani și 45 dintre francezi și britanici au răspuns că ar fi un lucru bun ca statele lor să intervină în apărarea Statelor Unite

Întrebați dacă țările lor finanțează suficient bugetul NATO, 45% dintre germani, 43 dintre francezi și 42% dintre britanici au răspuns că nu. Pe de altă parte, 50% dintre americani și 56% dintre turci consideră că țările lor finanțează suficient NATO

Sursă foto: YouGov

Surse: Support for NATO falls in key European nations

On 70th Anniversary, Some NATO Countries Uncertain Membership is Worth the Costs

NOTĂ Robert Ciobanu este bursier al Fundației Konrad Adenauer în parteneriat cu G4Media.ro